U SAD trenutno boravi više od 10 miliona imigranata bez potrebnih dokumenata
Od njih je čak tri miliona verovatno ušlo u SAD samo u toku prošle godine.
Većina ilegalnih imigranata dolazi u zemlju preko američko-meksičke granice a glavna lokacija za taj prelaz je granica sa Arizonom. Broj ilegalnih imigranata koji ulaze u zemlju iz Meksika konstantno raste proteklih godina uprkos naporima američke pogranične policije. Pripadnici Pogranične patrole kažu da na svakog ilegalnog imigranta koga uhvate pri prelasku granice verovatno dolazi nekoliko drugih koji u tome i uspeju. Iako nekima izgleda kao potpuna pustoš, pustinja u Arizoni zapravo je nežni eko-sistem koga ugrožavaju imigranti i krijumčari droge. Na posledice takve situacije ukazuje Keti Bilings, direktor Nacionalnog parka Arizone. «Ima mnogo predela gde se ljudi ulogore i posle prosto ostave za sobom sav mogući otpad. Kroz čitav park grana se mreža tragova koje ostavljaju ljudi koji se bave nelegalnim aktivnostima». Učestali prelasci granice sa Meksikom takodje su doveli do rasta stope zločine i vandalizma u indijanskom rezervatu Tohono O Odam, smeštenom na samoj granici. Šef policije rezervata, Ričard Sonderz, kaže da su stanovnici rezervata duboko pogodjeni zbog uništavanja zemlje koju smatraju svetom. «Čim počistimo neki deo, sutradan ljudi ponovo prodju, ostavljajući za sobom otpatke, tako da stalno bijemo istu bitku». Zbog lokalnih problema kao i straha da bi i teroristi mogli da iskoriste tu regiju za prelazak granice, stotine volontera u aprilu je organizovalo stražu duž pograničnog poteza od 37 kilometara. Oni su posmatrali i prijavljivali nelegalne aktivnosti Pograničnoj policiji, ali je malo ljudi pokušalo da predje taj deo granice dok su volonteri bili tamo. Dobrovoljci sebe nazivaju «Minuteman», po čuvenoj grupi volontera iz vremena Američkog rata za nezavisnost. Njihov dolazak na granicu pozdravili su mnogi lokalni stanovnici, medju kojima je i Dilan Kron, na čije imanje često ulaze ilegalni imigranti. «Ovo je važno pitanje, ovi ljudi rade pravu stvar, a ja im skidam kapu zbog toga». Dok volonteri posmatraju granicu, njih same posmatraju dobrovoljci Američke unije za gradjanske slobode kao i meksička federalna policija sa svoje strane granice. Medjutim, do sada nije prijavljen bilo kakav incident i nije dolazilo do nasilja. U starom rudarskom gradiću Tumstounu (Tombstone), izdavač lokalnih novina i organizator volontera Minuteman Kris Simkoks, smatra da je taj pokret izuzetno uspešan. «Naš pokret je sav u duhu SAD, čiji gradjani imaju aktivan pristup i hrabrost da stanu iza svojih uverenja i suprotstave se nasilncima...» Medjutim, sa takvom ocenom se ne slažu svi američki gradjani koji žive uz granicu. Dženifer Alen, izvršni direktor Mreže za pograničnu akciju, organizacije koja podržava prava imigranata, kaže da samim svojim prisustvom volonteri zastrašuju svoje susede. «Bilo da krše zakon ili ne, izvesno je da podstiču anti-imigrantsku histeriju i predrasude o tome šta se dešava na granici, i šta treba da se dešava na granici». Imigranti ilegalno prelaze granicu u potrazi za poslovima koji su plaćeni nekoliko puta više nego što bi mogli da zarade kod kuće u Meksiku ili drugim siromašnim zemljama. Medjutim, teret plaćanja zdravstvenog osiguranja za radnike i njihove porodice spada na lokalne vlasti a ne američke poslodavce. Kris Simkoks kaže da njegova grupa želi da američka vlada sprovede zakone protiv zapošljavanja ilegalnih imigranata. «Želimo da naš pokret zahvati čitavu zemlju, i da se zahvaljujući volonterima pronadje što više poslodavaca koji zapošljavaju ilegalne radnike». Medjutim, Dženifer Alen kaže da takav pristup ignoriše ekonomsku realnost. «Mi imamo lažnu ekonomiju u ovoj zemlji koja u velikoj meri zavisi od nelegalnih imigranata. Nedavno je Udruženje farmera Arizone uputilo zahtev Pograničnoj policiji da malo ustukne na nekim od graničnih prelaza u zapadnoj Arizoni zato što ne mogu da nadju dovoljno radnika za branje zelene salate». U Arizoni je prošle godine usvojen takozvani «Predlog 200», koji uskraćuje neke društvene usluge ilegalnim imigrantima. Pojedini zagovornici reforme imigracionih zakona zalažu se za program za takozvane «gostujuće radnike», što je plan koji predlaže predsednik BUš, ali kritičari smatraju da bi to zapravo značilo uvodjenje na mala vrata amnestije za ljude koji su prekršili američke imigracione zakone i zato se taj predlog suočava sa žestokom opozicijom u Kongresu. A za to vreme, imigranti nastavljaju da pristižu ...